钦定古今图书集成/理学汇编/字学典/第079卷 > 《跋泰山秦篆谱》前人
## 钦定古今图书集成/理学汇编/字学典/第079卷 > 《跋泰山秦篆谱》前人

乾道丁亥，予访张敬夫于长沙。一日，相与谒刘子驹
丈，阅其先世所藏法书古刻，及近世诸公往来书帖，
竟日不能遍，因出泰山《秦篆谱》，曰：此虽墨本，然旧藏
仅存此纸，顷岁有欲取以入石者，顾手泽所在，不忍
坏，遂已。独《学易》”、《养性》二篇，乃重刻本，因取以见遗。予
爱藏之后，累年，乃得《篆谱》新本于汪季路，不知其何
“从得本以刻也。”因合二书通为一卷，追省前事，如宿
昔也。刘丈多闻彊记，清贫苦节，少仕州县，遇熙丰故
家，子孙辄引避，𫗴粥不继，或惫卧终日，而处之泰然。
相见时已老，尚能谈说往事，滚滚不休，气貌淳古，自
然有前辈风度，今不复有斯人矣。去岁守潭，俯仰昔
游，几阅一世。刘丈与敬夫逝去皆已久，而刘氏子侄
“无欲”、“无咎”，独能闭门忍穷，谨守家法，又足令人感慨
太息云。明年庆元改号，岁在乙卯，五月丁未，病中读
“《养性语》，因记其后。